Deținuții din penitenciare vor fi vaccinați cu serul Johnson & Johnson, anunță Valeriu Gheorghiță.
Campania de vaccinare ajunge în penitenciare. Deținuții vor fi vaccinați cu Johnson & Johnson. Vaccinarea deținuților se va face în dispensarele penitenciarelor.
Medicul Valeriu Gheorghiță, coordonatorul campaniei naționale de vaccinare anti-COVID-19, a anunțat că va demara campania de vaccinare a persoanelor din penitenciare. Vor fi folosite în special dozele Johnson & Johnson, a spus Gheorghiță. Vaccinarea deținuților se va face în dispensarele penitenciarelor. Vor fi folosite cadre medicale din sistem și doar în mod excepțional va fi adus personal din exterior."La nivelul penitenciarelor se va întocmi o listă cu doritorii pentru vaccinare. Această activitate se va desfășura în cabinetele proprii medicale din penitenciare cu resursa umană proprie, la care pot participa și alte persoane unde nu există suficiente resurse umane disponibile. Dozele vor fi preluate dintr-un centru fix. Se va asigura vaccinarea în cadrul penitenciarului în cabinetele medicale. Persoanele vor fi introduse în registrul vaccinărilor, iar adeverința se păstrează la fișa medicală a fiecărei persoane", a declarat Valeriu Gheorghiță.În penitenciare va fi folosit în special vaccinul Johnson & Johnson deoarece este singurul care se face într-o singură doză."Se va distribui vaccin de la Johnson & Johnson pentru a facilita vaccinarea, pentru că este vorba de o singură doză, însă se pot folosi și alte tipuri de vaccinuri în masură în care se respectă lanțurile de frig și celelalte condiții necesare", a precizat Gheorghiță.